**Ministru kabineta rīkojuma projekta "Par Latvijas Republikas delegāciju Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejā un Finanšu darījumu darba grupā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| **Mērķis, risinājums un projekta spēkā stāšanās laiks** | Ministru kabineta rīkojuma projekta "Par Latvijas Republikas delegāciju Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejā un Finanšu darījumu darba grupā" (turpmāk – projekts) mērķis ir izveidot Latvijas Republikas delegāciju, lai pārstāvētu Latvijas intereses Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejas (turpmāk - MONEYVAL) un Finanšu darījumu darba grupas (turpmāk - FATF) novērtēšanas procesos (turpmāk – delegācija).  Projekts stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. MONEYVAL 2018. gada 4. jūlija lēmums[[1]](#footnote-1) apstiprināt Latvijas 5. kārtas ziņojumu par Latvijas noziedzīgi iegūtu līdzekļu legalizācijas un terorisma novēršanas sistēmas efektivitāti (turpmāk – MONEYVAL ziņojums, arī *Mutual Evaluation Report*, MER), noteikt Latvijai pastiprinātās uzraudzības režīmu un pieprasīt ziņot par progresu 2019. gada pēdējā MONEYVAL plenārsēdē.  2. FATF 2018. gada 16. novembra vēstule Nr. 20181116icrg, ar kuru Latvija tiek informēta, ka tai tiek piemērota FATF starptautiskās sadarbības pārskata grupas (turpmāk - *International Cooperation Review Group*, ICRG) uzraudzība, kuras noslēgumā Latvijai būs iespēja demonstrēt panākto progresu MONEYVAL/FATF rekomendāciju ieviešanā ICRG procesa ietvaros, tai skaitā klātienes sanāksmēs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekta mērķis ir izveidot delegāciju, lai pārstāvētu Latvijas intereses divos procesos – MONEYVAL 5. kārtas novērtēšanas procesā un FATF ICRG novērtēšanas procesā.  Latvija kopš 1995. gada ir Eiropas Padomes dalībvalsts, līdz ar to atbilstoši MONEYVAL statūtu[[2]](#footnote-2) 2. panta 2. punkta a apakšpunktam tā ir pakļauta atbilstības novērtējumam attiecībā uz starptautiskajiem noziedzīgi iegūtu līdzekļu legalizācijas un terorisma finansēšanas (turpmāk - NILLTF) novēršanas standartiem.  Pašlaik Latvija atbilstoši MONEYVAL 5. kārtas savstarpējās novērtēšanas procedūrai[[3]](#footnote-3) (turpmāk – MONEYVAL procedūra) atrodas 5. kārtas novērtēšanas procesā.  Atbilstoši FATF prezidenta 2018. gada 16. novembra vēstulei Latvija atrodas arī ICRG novērtēšanas procesā.  2018. gada 4. jūlijā MONEYVAL plenārsēdē tika apstiprināts MONEYVAL ziņojums. Ņemot vērā, ka ziņojumā Latvijai desmit efektivitātes rādītājos no 11 efektivitāte tika novērtēta kā vidēja vai zema, Latvijai atbilstoši MONEYVAL procedūras 21. un 23. punktiem tika noteikts pastiprinātās uzraudzības režīms un nolemts, ka progresa ziņojums (*the 1st enhanced follow-up report*) par Latviju tiks izskatīts MONEYVAL 59. plenārsēdē 2019. gada decembrī.  Lai ieviestu MONEYVAL ziņojumā sniegtās rekomendācijas un turpinātu stiprināt Latvijas NILLTF novēršanas sistēmu, ar Ministru kabineta 2018. gada 11. oktobra rīkojumu Nr. 512 ir apstiprināts “Pasākumu plāns noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim” (turpmāk – Pasākumu plāns).  Finanšu sektora attīstības padome regulāri izskata Pasākumu plāna izpildi un, ja nepieciešams, pieņem lēmumus NILLTF novēršanas sistēmas stiprināšanai.  Ar FATF prezidenta 2018. gada 16. novembra vēstuli Latvija tiek informēta, ka tā pēc MER rezultātiem atbilst ICRG pārskata kritērijiem un ka tai tiek piemērota ICRG uzraudzība, kuras noslēgumā Latvijai būs iespēja demonstrēt panākto progresu MONEYVAL/FATF rekomendāciju ieviešanā ICRG procesa ietvaros, tai skaitā klātienes sanāksmēs.  Ar Ministru prezidenta 2019. gada 15. marta rīkojumu Nr. 65 ir izveidota darba grupa (turpmāk - MONEYVAL/FATF darba grupa), kuras uzdevums ir sagatavot un sniegt informāciju, kas līdz MONEYVAL 2019. gada decembra plenārsēdei un FATF pēcnovērošanas perioda beigām nepieciešama MONEYVAL un FATF ziņojumu sagatavošanai, un nodrošināt citu Latvijai veicamo uzdevumu izpildi atbilstoši MONEYVAL un FATF novērtēšanas procedūras noteikumiem, kā arī Latvijas piesaistīto starptautisko ekspertu ieteikumiem.  Tā kā MONEYVAL/FATF darba grupas uzdevums pamatā saistīts ar informācijas sagatavošanu un iesniegšanu, nepieciešama arī delegācija, kas prezentētu šo informāciju un Latvijas progresu kopumā MONEYVAL/FATF rekomendāciju ieviešanā.  Izmantojot MONEYVAL/FATF darba grupas sagatavoto informāciju un pašas delegācijas locekļu iegūto informāciju, delegācijas uzdevums būs pārstāvēt Latvijas intereses MONEYVAL un FATF novērtēšanas procesos, demonstrējot Latvijas panākto progresu, tai skaitā piedaloties 2019. gada decembra MONEYVAL plenārsēdē, iespējams, FATF 2020. gada pirmajā plenārsēdē un citās sanāksmēs šo procesu ietvaros.  Projekta 1. punktā noteikts delegācijas izveidošanas mērķis un sastāvs. Delegāti pārstāv gan institūcijas, kas ir atbildīgas par Pasākumu plāna rīcības virzieniem, gan arī par noteiktu Pasākumu plāna pasākumu izpildi.  Projekta 2. punktā noteikts delegācijas uzdevums.  Projekta 3. punktā noteikta persona, kas ir atbildīga par delegācijas uzdevuma izpildi kopumā.  Projekta 4. punktā detalizētāk noteikti delegācijas vadītājas pienākumi. Delegācijas vadītāja, ja nepieciešams, pēc saviem ieskatiem var šos pienākumus vai daļu no tiem deleģēt citiem delegātiem.  Projekta 5. punktā noteikti delegātu uzdevumi.  Projekta 6. punktā noteikti institūciju, kuras pārstāv delegāti, uzdevumi.  Projekta 7. punktā noteikta institūcija, kas sedz izdevumus delegācijas locekļu simulācijas apmācībām darbam MONEYVAL un FATF klātienes sanāksmēs un plenārsēdēs.  Projekta 8. punktā noteikta institūcija, kas veic delegācijas sekretariāta funkcijas.  Projekta 9. punktā noteikts delegācijas pilnvaru termiņš. Pilnvaru termiņš ir ierobežots, jo līdz ar FATF pieņemto lēmumu 2020. gada februārī būs noslēdzies viens svarīgs posms Latvijas novērtēšanas procesos, pēc kura Ministru kabinetam būs iespēja lemt par turpmāko rīcību. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija, Finanšu ministrija, Iekšlietu ministrija, Tieslietu ministrija, Finanšu un kapitāla tirgus komisija, Ģenerālprokuratūra, Korupcijas novēršanas un apkarošanas birojs, Finanšu izlūkošanas dienests, Patērētāju tiesību aizsardzības centrs, Uzņēmumu reģistrs, Valsts drošības dienests, Valsts ieņēmumu dienests un Valsts policija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nav attiecināms. |
| 2. | Tiesiskā regulējuma ietekme uz tautsaimniecību un administratīvo slogu | Projekts nodrošina Latvijas interešu pārstāvību MONEYVAL un FATF novērtēšanas procesos, kuru rezultāti ietekmēs finanšu sektora reputāciju un drošību, tādējādi netieši ietekmējot arī tautsaimniecību kopumā.  Projekts nerada administratīvo slogu. |
| 3. | Administratīvo izmaksu monetārs novērtējums | Administratīvo izmaksu monetāru novērtējumu nav iespējams veikt, jo iepriekš nav zināms, cik liels delegātu skaits piedalīsies plenārsēdēs un sanāksmēs, arī precīzs sanāksmju skaits nav zināms. Projekts paredz, ka delegātu dalības nepieciešamību projekta 2. punktā minētajās plenārsēdēs un sanāksmēs nosaka delegācijas vadītāja, un dalību pēc delegācijas vadītājas aicinājuma nodrošina institūcija, kuru pārstāv attiecīgais delegāts. Savukārt, delegātu izdevumus, kas saistīti ar šī rīkojuma izpildi, sedz institūcija, kuru pārstāv attiecīgais delegāts, no tai piešķirtajiem budžeta līdzekļiem. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |
| --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | |
| 1. | Saistības pret Eiropas Savienību | Nav attiecināms. | |
| 2. | Citas starptautiskās saistības | Projekts atbilst Latvijas saistībām pret MONEYVAL un FATF, kas noteiktas MONEYVAL statūtos, FATF mandātā[[4]](#footnote-4), MONEYVAL un FATF procedūrās.   1. **MONEYVAL novērtēšanas process**   MONEYVAL statūtu 2. panta 2.punkta a apakšpunkts nosaka, ka MONEYVAL novērtējums aptver Eiropas Padomes dalībvalstis, kas nav FATF dalībvalstis. Latvija ir Eiropas Padomes dalībvalsts kopš 1995. gada, bet nav FATF dalībvalsts.  MONEYVAL statūtu 7. panta 4.punkts nosaka, ka MONEYVAL regulāri uzrauga valstu progresu pēc apstiprinātajiem novērtēšanas ziņojumiem atbilstoši apstiprinātajai procedūrai. Delegācijas uzdevums būs pārstāvēt Latvijas intereses šajā procesā.  MONEYVAL statūtu 3. pants nosaka dalībvalstu pārstāvību MONEYVAL sanāksmēs un prasības šīm delegācijām (turpmāk – pastāvīgā delegācija). Ar šo projektu apstiprinātā delegācija neskar pastāvīgās delegācijas darbību, tai ir konkrēts uzdevums, kas noteikts projektā.  MONEYVAL procedūras III sadaļa nosaka procedūras progresa uzraudzībai savstarpējās novērtēšanas rezultātā. Šis process ir paredzēts, lai veicinātu standartu ieviešanas uzlabošanu, nodrošinātu regulāru uzraudzību un atjauninātu informāciju par valstu atbilstību standartiem (tostarp to NILLTF novēršanas sistēmu efektivitāti), izdarītu pietiekamu spiedienu uz valstīm un sekmētu to atbildību un labāk saskaņotu FATF un finanšu sektora novērtēšanas programmas (*Financial Sector Assessment Programme*) novērtēšanas ciklu.  Pēc MER apstiprināšanas valstis nonāk vai nu parastajā vai pastiprinātās uzraudzības procesā. Atbilstoši 2018. gada 4. jūlijā MONEYVAL plenārsēdē pieņemtajam lēmumam Latvija nokļuva pastiprinātās uzraudzības procesā. Šajā procesā ir intensīvāka uzraudzība, kam jāatspoguļojas mērķtiecīgā, bet tai pašā laikā visaptverošā ziņojumā par valstu progresu, galveno uzmanību pievēršot jomām, kurās ir notikušas izmaiņas, augsta riska jomām un prioritārajiem rīcības virzieniem.  Gatavojot progresa ziņojumu, valsts sniedz MONEYVAL sekretariātam atjauninātu informāciju par pasākumiem, ko tā ir veikusi vai veic, lai risinātu prioritārās darbības un ieteikumus, kā arī MER norādītos trūkumus. Valsts iesniedz informāciju par tehnisko atbilstību (ko var izmantot, lai pamatotu pārvērtēšanu) un efektivitāti (tikai informācijai). Lai gan efektivitāte netiek atkārtoti novērtēta, kamēr nav veikts papildu novērtējums (tas tiek veikts 5 gadus pēc MER apstiprināšanas), atjauninātie dati par efektivitāti palīdz MONEYVAL labāk izprast panākto progresu. Plenārsēdē var atsaukties uz šādiem atjauninājumiem, nosakot, vai pārvietot valsti no pastiprinātas uzraudzības uz regulāro uzraudzību (vai otrādi), vai piemērot citus atbilstības pasākumus tām valstīm, kurām ir pastiprināta uzraudzība un kuras nav panākušas apmierinošu progresu.   1. **FATF novērtēšanas process[[5]](#footnote-5)**   Atbilstoši FATF 2018. gada 16. novembra vēstulei Latvijai ir piemērota FATF ICRG uzraudzība, kas noslēgsies 2019. gada oktobrī. Pēc FATF plenārsēdes 2019. gada oktobrī Latvija saņems parauganketu, kas tai būs jāaizpilda. Laika posmā no 2019. gada oktobra līdz 2020. gada februārim plānota cieša komunikācija ar ICRG Eiropas/Eirāzijas apvienoto grupu (*Europe/Eurasia Joint Group*), tai skaitā Latvijas delegācijas klātienes tikšanās ar ekspertiem 2019. gada novembrī Parīzē. Plānots, ka FATF plenārsēdē 2020. gada februārī tiks lemts par Latvijas (ne)ielikšanu “Pelēkajā sarakstā”.  Atbilstoši FATF procedūrām jurisdikcijai, kas piedalās ICRG pārskatīšanas procesā, pamatojoties uz savstarpējās novērtēšanas rezultātiem, ir viena gada novērošanas periods, lai sadarbībā ar FATF vai FATF reģionālo struktūru (*FATF-style regional body*, FSRB) novērstu trūkumus pirms to iespējamās publiskošanas un FATF oficiālas pārskatīšanas. Latvijai šis novērošanas periods ir no 2018. gada oktobra līdz 2019. gada oktobrim. ICRG Eiropas/Eirāzijas apvienotās grupas, kas novērtēs Latvijas panāktā progresa pakāpi un kvalitāti, līdzpriekšsēdētāji ir pārstāvji no Vācijas un Lihtenšteinas, sastāvā ir pārstāvji no FATF, MONEYVAL un Eirāzijas grupas sekretariātiem, Eiropas Komisijas, Itālijas, Francijas, Krievijas, Šveices, ASV, Nīderlandes, Azerbaidžānas, Beļģijas un Apvienotās Karalistes.  Pārskatīšanas procesā FATF ņem vērā stratēģiskos NILLTF novēršanas trūkumus, kas konstatēti gan attiecībā uz spēkā esošo pasākumu tehnisko atbilstību un efektivitāti, gan attiecībā uz valsts progresu. Ja FATF uzskata, ka progress nav pietiekams, lai novērstu tās stratēģiskos trūkumus, FATF izstrādā rīcības plānu, lai novērstu atlikušos trūkumus.  No visām ICRG uzraudzībā esošajām valstīm FATF pieprasa augsta līmeņa politisku apņemšanos, ka tās ieviesīs rīcības plānā paredzētās juridiskās, regulatīvās un operacionālās reformas. Katrai no šīm valstīm ir iespēja piedalīties klātienes sanāksmēs, lai apspriestu apvienotās grupas secinājumus pirms FATF plenārsēdēm.  Ja apvienotā grupa gūs pārliecību, ka Latvija ir novērsusi konstatētos trūkumus, tā var rekomendēt ICRG, lai Latviju izslēdz no ICRG procesa. ICRG tad var attiecīgi piedāvāt plenārsēdē, lai MONEYVAL pārvieto valsti no pastiprinātas uzraudzības uz regulāro uzraudzību.  Savukārt, ja apvienotā grupa konstatēs, ka Latvija nav novērsusi konstatētos trūkumus, tā sadarbībā ar Latvijas valdību izstrādās rīcības plānu kā daļu no 2020. gada februāra pēcnovērošanas perioda ziņojuma un rekomendēs FATF turpināt Latvijas uzraudzību un novērtēt tās progresu rīcības plāna izpildei. Ja FATF plenārsēdē tiks pieņemts šāds lēmums, FATF izplatīs publisku paziņojumu par Latvijas NILLTF novēršanas sistēmas trūkumiem. | |
| 3. | Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tieši neskar plašākas sabiedrības intereses, bet attiecas uz pārstāvju deleģēšanu Latvijas Republikas delegācijā, kuras uzdevums ir pārstāvēt Latvijas intereses MONEYVAL un FATF novērtēšanas procesos. |
| 2. | Sabiedrības līdzdalība projekta izstrādē | Nav attiecināms. |
| 3. | Sabiedrības līdzdalības rezultāti | Nav attiecināms. |
| 4. | Cita informācija | Nav. |

|  |  |  |  |
| --- | --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | Ārlietu ministrija, Finanšu ministrija, Iekšlietu ministrija, Tieslietu ministrija, Finanšu un kapitāla tirgus komisija, Ģenerālprokuratūra, Korupcijas novēršanas un apkarošanas birojs, Finanšu izlūkošanas dienests, Patērētāju tiesību aizsardzības centrs, Uzņēmumu reģistrs, Valsts drošības dienests, Valsts ieņēmumu dienests un Valsts policija. | |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektā noteiktās funkcijas tiks īstenotas institūciju esošo funkciju ietvaros.  Projekta izpilde nav saistīta ar jaunu institūciju izveidi, esošu institūciju likvidēšanu vai reorganizāciju. | |
| 3. | Cita informācija | Nav. | |

Iekšlietu ministrs S. Ģirģens

Vīza:

valsts sekretārs D. Trofimovs

Rozenbaums 67219067

[laimonis.rozenbaums@iem.gov.lv](mailto:erika.inkina@tm.gov.lv)

1. <https://rm.coe.int/moneyval-56th-plenary-report-august-2018-eng-fin/16808d593a> [↑](#footnote-ref-1)
2. Skat. Resolution CM/Res(2013)13 on the statute of the Committee of Experts on the Evaluation of Anti-Money Laundering Measures and the Financing of Terrorism (MONEYVAL). [↑](#footnote-ref-2)
3. MONEYVAL RULES OF PROCEDURE FOR THE 5TH ROUND OF MUTUAL EVALUATIONS (adopted by MONEYVAL at its 46th Plenary meeting (Strasbourg, 8-12 December 2014), last revised at its 57th Plenary meeting Strasbourg, 3-7 December 2018). [↑](#footnote-ref-3)
4. <http://www.fatf-gafi.org/media/fatf/content/images/FATF-Ministerial-Declaration-Mandate.pdf>

   [↑](#footnote-ref-4)
5. FATF (2019), Consolidated Processes and Procedures for Mutual Evaluations and Follow-Up: “Universal Procedures”, February 2019, FATF, Paris, France,

   [www.fatf-gafi.org/publications/mutualevaluations/documents/universal-procedures.html](http://www.fatf-gafi.org/publications/mutualevaluations/documents/universal-procedures.html) [↑](#footnote-ref-5)